TUT-kampusse tydelik tot stilstand | Netwerk24
Die komediant Casper de Vries het hom weer te pletter geval – dít nadat hy in Desember 2018 tydens 'n nagwandeling in Linden geval en pimpel en pers in die hospitaal beland het.
Deur Brümilda Swartbooi 26 Februarie 2020 19:47
Die muur wat studente in die pad buite die TUT-kampus in Ga-Rankuwa gebou het. Foto: Twitter
Alle akademiese aktiwiteite op die kampusse van die Tshwane-Universiteit van Tegnologie (TUT) is tot verdere kennisgewing opgeskort.
So het Willa de Ruyter, TUT-woordvoerder, aan Netwerk24 gesê kort nadat die nuus Woensdag op sy sosialemedia-platforms van die TUT gedeel is.
Protesaksies op kampusse het dié stap genoodsaak.
De Ruyter sê die studente hoofsaaklik oor befondsing deur die nasionale finansiële hulpskema (NSFAS), huisvesting en akademiese uitsluiting.
'n Video het Woensdag op sosiale media die ronde gedoen oor protesaksie by die Ga-Rankuwa-kampus. In die video bou die studente 'n muur waarop hulle geskryf het: "Wall of TUT Ga-Rankuwa."
Volgens De Ruyter het die studente die muur buite die hoofhek van die kampus gebou.
"Plaaslike owerhede het later die muur afgebreek."
De Ruyter sê TUT se gesprekke met die studenteleiers gaan voort.
"Dit is baie belangrik dat akademie so gou as moontlik hervat word, want einde Februarie begin toetse," sê De Ruyter.
In die aankondiging op sosiale media vra die universiteit verskoning vir die ongerief "wat dit vir personeel, studente en eksterne rolspelers veroorsaak", en sê die universiteit sal onverpoos werk om die probleme op te los sodat studente met die akademiese program kan voortgaan.